# metadata.dc.description.abstract[].value
La història és, segons el diccionari, l'exposició sistemàtica dels esdeveniments que afecten un poble, una institució, una ciència o un art. Tanmateix, una mateixa història es pot explicar de moltes maneres diferents. Per exemple, si ens remuntem a l'inici de la història humana, les petjades més antigues que es conserven s'han trobat a Laetoli (Tanzània) i tenen 3,6 milions d'anys d'antiguitat. Per la forma se sap que n'hi ha d'homes i de dones, però no sabem de quina manera caminaven uns al costat dels altres. Tanmateix, totes les reproduccions artístiques que se n'han fet tendeixen a mostrar un home caminant al davant i una mica darrere seu, seguint-lo, una dona amb el fill als braços. El mateix succeeix en totes les reproduccions artístiques que es fan sobre com els homes prehistòrics pintaven dins les coves. Doncs bé, diversos estudis publicats els darrers dos o tres anys que han analitzat la forma de les mans i de les empremtes dactilars que van deixar les persones de la prehistòria quan van pintar les coves indiquen que gairebé el 50% d'aquestes magnífiques obres d'art estan fetes per dones.

# metadata.dc.source[].value
Divulgació i Premsa (Genètica, Microbiologia i Estadística)